
	[bookmark: nev]HORVÁTH NORBERT LÁSZLÓ
horvath.norbert0004@gmail.com
Osztatlan tanárképzés
Osztatlan, 11. félév
Magyar Testnevelési és Sporttudományi Egyetem

	
[bookmark: _GoBack]






Témavezető:
	Dr. habil. Uvacsek Martina
egyetemi docens, TE




Középiskolás fiatalok fizikai aktivitása és testsúlymenedzsmentje

Bevezetés: A fizikai aktivitás és tápláltsági állapot, valamint a testkép nemzetközi vizsgálatok részét képezik évtizedek óta. A 2022-es adatok alapján a magyar fiatalok 22%-a túlsúlyos vagy elhízott, a túlsúlyosak aránya az elmúlt húsz évben növekedett és a túlsúly a fiúkra nagyobb arányban jellemző (Németh, 2024). A korábbi adatok alapján a fiatalok közel fele vagy kevesebb mint fele volt elégedett a saját testsúlyával, tápláltsági állapotával (Page 2007, Németh 2024). Az adatgyűjtés célja egy középiskola diákjainak felmérése volt, mivel kevés a középiskolásokra vonatkozó mért adat ebben a témában.
Hipotézisek: Feltételezem, hogy a vizsgált diákok az országos átlaghoz képest nagyobb arányban teljesítik a fizikai aktivitásra vonatkozó ajánlást, kisebb arányban jelenik meg a túlsúly és elhízás továbbá többségük reálisan tudja megítélni a saját testsúlyával kapcsolatos énképét. Feltételezem, hogy a fiúk és a lányok leginkább edzéssel próbálják meg testsúlyukat befolyásolni.
Módszerek: A középiskolás tanulóknál testmagasságot, testsúlyt, valamint testzsírszázalékot mértem a Tanita BC-545N készülékkel. A mérést követően online adatgyűjtéssel összesen 134 tanuló (fiúk=18,2±0,9 év, lányok=17,2±1,4 év) töltötte ki összeállított kérdőívünket. A kérdőívet a Global Matrix 4.0-ben megfogalmazott indikátorok mentén és egy korábbi nemzetközi kutatás alapján Excel programmal szerkesztettük. Az adatok feldolgozása TIBCO 14.0 Statistica programmal történt.
Eredmények: A vizsgálatban részt vett tanulók 49%-a lány és 51%-a fiú volt. A diákok 69%-a úgy ítélte meg, hogy teljesíti a 60 perces közepes vagy magas intenzitású napi aktivitási ajánlást. Eredményeink szerint a fiatalok 87%-a szokott aktívan közlekedni. A diákok 22%-ának magas volt a testzsírtartalma, és a lányoknál magasabb arányban jelentkezett ez a probléma. A magas testzsírtartalmú diákok 75%-a a fogyást jelölte meg célként, vagyis reálisan ítélte meg magát. A tudatos táplálkozás 53%-ra volt jellemző. A diákok 60%-a pont jónak gondolta testtömegét, és leginkább edzéssel befolyásolták ennek mértékét (47%).
Következtetés: Adataink szerint ebben a középiskolában lényegesen jobb eredmények születtek a fizikai aktivitást tekintve, mint a 2022-es HBSC kutatásban. A túlsúly és elhízás eredményeink részben ellent mondanak az országos adatoknak. Véleményünk szerint eredményeinkre a családok szociális és gazdasági helyzete, valamint a kedvező iskolai környezet és a település fejlettsége adhat magyarázatot.



